Rekordna posećenost "Divlje lepote"
Izložbu radova britanskog modnog dizajnera Aleksandra Mekvina u Metropoliten muzeju videlo je više od 225 hiljada posetilaca
. Tokom 20-ogodišnje karijere, Aleksandar Mekvin pridobio je vernost mnoštva obožavalaca i oživeo britansku modnu industriju. Izložba “Divlja lepota”, u Metropolitan muzeju u Njujorku, predstavlja neke od njegovih nejsmelijih kreacija. Tu je večernja haljina napravljena od školjki, kao i jakna sa glavama aligatora na ramenima. Zatim šešir od perja obojenog tako da izgleda kao roj crvenih leptira i cipele u obliku uveličanih metalnih kopita. Kustos izložbe, Endrju Bolton, kaže da Mekvin nije bio toliko zainteresovan za pravljenje odeće za upotrebu, koliko za kreiranje novih i neočekivanih identiteta. Bolton kaže da je Mekvin nalazio inspiraciju u svemu – u literaturi, slikama, filmu, istoriji i sopstvenom životu. Bio je posebno fasciniran svojim škotskim poreklom, što se najbolje vidi u kolekciji iz 1995. pod nazivom “Highland Rape”. Isečena i pocepana odeća podseća na nasilje Engleza nad Škotlanđanima, koji su tokom 18. i 19. veka bili prisiljeni da napuštaju svoju zemlju. Viktorijanske horor priče su takođe bile Mekvinov izvor nadahnuća. Kabasti crni plašt na lutki sa maskom preko lica, koji se vijori uz pomoć simulacije vetra, izaziva kod posetilaca osećaj jeze. Za Mekvinovu odeću se često govorilo da je fantastična i to zahvaljujući vrhunskom zanatu koji je stekao u najboljim londonskim krojačnicama muške odeće na “Savil rou”. Mekvin je često govorio da ženama želi da pruži sličan osećaj moći tako što će napraviti odeću koja će da odiše snagom i koja će čak možda izgledati zastrašujuće. To je takođe značilo da je morao da se suprotstavi klasičnom shvatanju lepote. Modni dizajner je takođe bio fasciniran drugim kulturama, posebno Kinom i Japanom. Na izložbi je izloženo i nekoliko radova iz Mekvinove poslednje, nedovršene, kolekcije. On je izvršio samoubistvo u februaru 2010. godine, nekoliko dana posle smrti svoje majke. Imao je 40 godina. Njegova pomoćnica, Sara Barton, sada vodi modnu kuću koja nosi njegovo ime. Izložba Mekvinovih radova biće otvorena u Metropoliten muzeju u Njujorku do 7. avgusta.